次韵子瞻遊羅浮山
作者：蘇轍
朝代：宋

paragraphs: 客迷墮澗逢玉京，雲行夭喬風號鳴。
暗中過盡石髓滑，驚喜觀闕朝霞明。
東坡南去類此客，擠者力盡非求生。
偶然瀕海少氛氣，復有福地容躬耕。
諸侯歷聘謝魯叟，茅檐燕坐師老彭。
天樞旋結日珠重，人寰下視鴻毛輕。
俗緣漸覺冰雪解，元氣乍復蛟虬獰。
遠遊脫屣入蓋竹，初怪長史留家庭。
後來玉斧小兒子，亦入真誥參仙經。
試令子弟學諸許，還家不用劍閣銘。
洞天聞亦有圖籍，但恐未免如公卿。
此心願與世無事，不願與世平不平。